แดนเนรมิต

จ๊อดแฟร์ แดนเนรมิต
แดนเนรมิต (Dan Neramit; 神奇之地) เป็นชื่อของสวนสนุกกลางแจ้งในอดีตแห่งที่สองของไทย ตั้งอยู่ที่ริมถนนพหลโยธิน แขวงจอมพล เขตจตุจักร กรุงเทพมหานคร เยื้องกับศูนย์การค้าเซ็นทรัล ลาดพร้าว โดยเปิดให้บริการระหว่างปี พ.ศ. 2519 ถึงปี พ.ศ. 2543
ต่อมาในปี พ.ศ. 2566 บริเวณพื้นที่ดังกล่าวได้ถูกพัฒนากลายเป็น จ๊อดแฟร์ แดนเนรมิต  โดยเปิดบริการเมื่อวันที่ 28 เมษายน พ.ศ. 2566 โดยจะเน้นเป็นที่ถ่ายรูป แบบตลาดนัดกลางคืน คล้ายคลึงกับม่อนจ๊อด ที่จังหวัดเชียงใหม่ ต่อมาเมื่อวันที่ 4 เมษายน พ.ศ. 2567 โครงการได้เปลี่ยนแปลงรูปแบบร้านค้าไปเป็นตลาดนัด ในแต่ละสัปดาห์จะเปิดขายเฉพาะวันพฤหัสบดี - วันอาทิตย์ ในชื่อว่า ตลาดนัดรถไฟ แดนเนรมิต(ตลาดนัดดังกล่าวได้ปิดตัวในเดือนมกราคม พ.ศ. 2568)

**สวนสนุกแดนเนรมิต**

**ประวัติ**
ปราสาทเจ้าหญิงนิทรา แดนเนรมิต ในปี พ.ศ. 2548
สวนสนุกแดนเนรมิต เปิดดำเนินการเมื่อวันที่ 29 มกราคม พ.ศ. 2519 โดยก่อสร้างบนเนื้อที่ 33 ไร่และใช้เงินลงทุนกว่า 70-80 ล้านบาท มีเครื่องเล่นจากต่างประเทศกว่า 30 ชนิด มีความโดดเด่นตรงปราสาทเทพนิยายที่ตั้งอยู่ส่วนหน้าของสวนสนุก ซึ่งสร้างขึ้นตามแบบที่ผสมผสานจากปราสาทเทพนิยายของสวนสนุกดิสนีย์แลนด์ กับปราสาทนอยส์ชวานสไตน์ของเยอรมนี ภายในสวนสนุกแดนเนรมิต จะมีเครื่องเล่นต่าง ๆ เช่น รถไฟเหาะ เครื่องเล่นรถไฟรางเดี่ยว เรือไวกิง และส่วนจัดแสดงสัตว์โลกล้านปี เป็นต้น นอกจากนั้นยังมีพาเหรดแฟนตาซี ซึ่งจะออกเดินไปตามถนนรอบบริเวณ
เมื่อวันที่ 28 พฤษภาคม พ.ศ. 2543 แดนเนรมิตได้ปิดให้บริการอย่างเป็นทางการ เนื่องจากหมดสัญญาเช่าระยะเวลา 25 ปี โดยไม่สามารถต่อสัญญาเช่าได้ เนื่องจากพื้นที่ของโครงการกลายเป็นพื้นที่ในเมือง ไม่เหมาะกับการทำกิจการสวนสนุก เห็นได้จากสวนสนุกใหม่ ๆ มักจะตั้งอยู่ย่านชานเมืองออกไป รวมถึงต้องเสียค่าใช้จ่ายสูงในการบำรุงรักษาเครื่องเล่นเดิมและการจัดหาเครื่องเล่นใหม่ นอกจากนี้เจ้าของแดนเนรมิตยังมีกิจการสวนสนุกดรีมเวิลด์อีกแห่งหนึ่ง หลังจากปิดกิจการเครื่องเล่นได้ถูกรื้อถอนไป (เครื่องเล่นบางส่วนถูกเอาไปใช้ที่ดรีมเวิลด์) โดยยังคงเหลือปราสาทเทพนิยายเพียงอย่างเดียว
นอกจากนี้สวนสนุกแดนเนรมิตยังเคยเปิดที่ชั้น 8 ในศูนย์การค้าเอ็มบีเคเซ็นเตอร์ แต่เลิกกิจการไปหลังเกิดเหตุการณ์ไฟไหม้ในวันที่ 5 กุมภาพันธ์ พ.ศ. 2539

**กิจกรรม**
แดนเนรมิตมีจัดกิจกรรมต่าง ๆ เช่น คอนเสิร์ตจากศิลปินดังอย่าง พุ่มพวง ดวงจันทร์, สายัณห์ สัญญา, นันทิดา แก้วบัวสาย มีการแสดงโชว์อย่าง กายกรรมเหิรเวหาท้ามฤตยู จากคณะ The Nerveless Nocks ประติมากรรมปราสาทน้ำแข็งจากประเทศจีน กายกรรมสะท้านโลกจากเวียดนาม และ ซูเปอร์ด็อก บ๊อก บ๊อก โชว์ จากสหรัฐ

**เครื่องเล่นและโซน**
เครื่องเล่นต่าง ๆ ในแดนเนรมิตหลายชนิดมาจากญี่ปุ่น พร้อมทั้งมีวิศวกรทั้งชาวไทยและต่างประเทศร่วมงานกันสร้าง- รถไฟเหาะ มีรางรถยาว 670 เมตร แล่นไปตามรางเหล็กกล้าสูงจากพื้น 16.5 เมตร รถไฟควบคุมด้วยไฟฟ้า วิ่งความเร็ว 60 กม./ชม. ใช้เบรกแบบนูเมติกและมีเบรกฉุกเฉิน มีมูลค่ากว่า 50 ล้านบาท- บ้านกระจก ภายในบ้านล้อมด้วยกระจก - บ้านแตก มีเก้าอี้ที่นั่งสบาย แต่จะปลุกให้ตื่นตระหนกด้วยระบบการสั่นสะเทือนเหมือนกับบ้านกำลังถล่ม- ดินแดนเทพนิยาย ซึ่งเปิดตัวเมื่อเดือนกรกฎาคม 2529- ปราสาทเจ้าหญิงนิทรา- พิพิธภัณฑ์สัตว์โลกล้านปี- เมืองผี- กระเช้าลอยฟ้า สูง 35 เมตร มีเส้นผ่าศูนย์กลางของโครงเหล็กกล้ายาว 23 เมตร มีกระเช้า 15 กระเช้า แต่ละกระเช้าบรรจุผู้โดยสารได้ 4 คน อัตราความเร็ว 0.3 รอบต่อนาที- ล่องแก่งมหาภัย ตัวเรือในการล่องแก่งมีลักษณะคล้ายซุงมีร่องน้ำให้ได้ล่องยาว 360 เมตร
*เรือไวกิ้ง
*เฮอร์ริเคน
*จักรยานน้ำ
*เรือมหาสนุก เรือลำใหญ่ที่ตั้งอยู่บนบก ภายในมีอุปกรณ์และเกมสนุกต่าง ๆ เช่น พื้นห้องเคลื่อนที่ กระดานเลื่อนไปมา และพรมวิเศษ
ส่วนเครื่องเล่นสำหรับเด็ก ได้แก่ เรือบินประจัญบาน (วิหคสายฟ้า) เสืออากาศ ม้าหมุน รถมหาสนุก โมโนเรล หนอนวิเศษ และรถไฟเล็ก

**สถานที่และการแสดง**
 สวนสัตว์- สตรีทโชว์- เมจิคเธียเตอร์

**อ้างอิง**

**แหล่งข้อมูลอื่น**
  ภาสวร สังข์สร. “การเปลี่ยนแปลงของธุรกิจการพักผ่อนหย่อนใจในกรุงเทพ ปี พ.ศ. 2470-2540.” วิทยานิพนธ์ ศศ.ม. (ประวัติศาสตร์). คณะศิลปศาสตร์ มหาวิทยาลัยธรรมศาสตร์, 2559.
หมวดหมู่:สวนสนุกในประเทศไทยในอดีต
หมวดหมู่:สิ่งก่อสร้างในเขตจตุจักร
หมวดหมู่:สวนสนุกที่เปิดทำการในปี พ.ศ. 2519
หมวดหมู่:ก่อตั้งในประเทศไทยในปี พ.ศ. 2519
หมวดหมู่:สวนสนุกที่ปิดทำการในปี พ.ศ. 2543
หมวดหมู่:สิ้นสุดในประเทศไทยในปี พ.ศ. 2543